text: Misbrugere mødes på Ferie Camp
  06 august 2015 kl. 12.20
  1200 socialt udsatte fra hele landet samles i disse dage i Bøgeskov ved Fredericia. Her får blandt andet misbrugere og kriminelle et afbræk fra hverdagen på en fælles Ferie Camp.
  Misbrug, kriminalitet, sygdom og dårlig økonomi. 1200 socialt udsatte, der kæmper med problemer i livet, mødes i disse dage på Ferie Camp i Bøgeskov lidt uden for Fredericia. Målet er at give deltagerne et afbræk fra en trist hverdag - med mulighed for at dyrke forskellige aktiviteter.
  Det er Landsforeningen af VæreSteder, som står for Ferie Camp for socialt udsatte på kontanthjælp eller med en indkomst svarende dertil.
  Ferie Camp er en stor teltlejr for både enlige og familier. Deltagerne får blandt andet mulighed for at deltage i strand-aktiviteter, fodboldskole for børn og unge - samt lejrbål og snobrød.
  